CELEX: 62016TN0027
Language: sk
Date: 2016-01-25 00:00:00
Title: Vec T-27/16: Žaloba podaná 25. januára 2016 – Spojené kráľovstvo/Komisia

29.3.2016   
            
            
               SK
            
            
               Úradný vestník Európskej únie
            
            
               C 111/31
            
         Žaloba podaná 25. januára 2016 – Spojené kráľovstvo/Komisia
   (Vec T-27/16)
   (2016/C 111/36)
   Jazyk konania: angličtina
   
      Účastníci konania
   
   
      Žalobca: Spojené kráľovstvo Veľkej Británie a Severného Írska (v zastúpení: J. Kraehling, splnomocnený zástupca, S. Lee a M. Gray, barristers)
   
      Žalovaná: Európska komisia
   
      Návrhy
   
   Žalobca navrhuje, aby Všeobecný súd:
   
               —
            
            
               čiastočne zrušil článok 1 vykonávacieho rozhodnutia Komisie (EÚ) 2015/2098 z 13. novembra 2015 (1), v ktorom sa okrem iného uvádza, že časť poľnohospodárskych výdavkov týkajúcich sa výpočtu hodnoty produkcie uvádzanej na trh, ktorú vykázalo Spojené kráľovstvo, bola vynaložená v rozpore s právom Únie, a nemožno ju financovať v rámci EPZF a EPFRV, čo vyžaduje zrušenie piatich položiek (posledné položky na s. 42 a prvé štyri položky na s. 43) v prílohe k tomuto rozhodnutiu, ktoré vedú k celkovej finančnej oprave vo výške 1 849 194,86 eur; a
            
         
               —
            
            
               zaviazal Komisiu na náhradu trov konania Spojeného kráľovstva.
            
         
      Dôvody a hlavné tvrdenia
   
   Na podporu svojej žaloby uvádza žalobca dva žalobné dôvody.
   
               1.
            
            
               Prvý žalobný dôvod je založený na tom, že Komisia sa dopustila nesprávneho právneho posúdenia pri výklade požiadavky, že pri výpočte hodnoty produkcie uvádzanej na trh organizáciou producentov na účely stanovenia maximálnej výšky pomoci môže členský štát zohľadniť produkciu pestovateľov, ktorí sa k organizácii pripoja. Komisia týmto rozhodnutím neprihliadla na jasné ustanovenia, po prvé, na článok 3 ods. 1 a článok 3 ods. 3 nariadenia Komisie č. 1433/2003 (2) a po druhé, na článok 52 ods. 1 a článok 52 ods. 2 nariadenia Komisie č. 1580/2007 (3).
            
         
               2.
            
            
               Druhý žalobný dôvod je založený na tom, že pri výklade hodnoty produkcie pripojených pestovateľov porušila Komisia zásady legality a právnej istoty, ktoré sa obzvlášť uplatnia v prípadoch, keď opatrenie spôsobí finančné dôsledky a/alebo vedie k uloženiu pokuty.
            
         
      (1)  Vykonávacie rozhodnutie Komisie (EÚ) 2015/2098 z 13. novembra 2015, ktorým sa z financovania Európskou úniou vylučujú určité výdavky vynaložené členskými štátmi v rámci Európskeho poľnohospodárskeho záručného fondu (EPZF) a v rámci Európskeho poľnohospodárskeho fondu pre rozvoj vidieka (EPFRV) [oznámené pod číslom C(2015) 7716] (Ú. v. EÚ L 303, s. 35).
   
      (2)  Nariadenie Komisie (ES) č. 1433/2003 z 11. augusta 2003, ktorým sa ustanovujú podrobné pravidlá na uplatňovanie nariadenia Rady (ES) č. 2200/96 pokiaľ ide o operačné fondy, operačné programy a finančnú pomoc (U. v. EÚ L 203, s. 25).
   
      (3)  Nariadenie Komisie (ES) č. 1580/2007 z 21. decembra 2007 , ktorým sa ustanovujú vykonávacie pravidlá pre nariadenia Rady (ES) č. 2200/96, (ES) č. 2201/96 a (ES) č. 1182/2007 v sektore ovocia a zeleniny (Ú. v. EÚ L 350, s. 1).